Iуащхьэмахуэ иджыри щыщIымахуэщ
«Iуащхьэмахуэ» турист-рекреацэ комплексым лыжэкIэ къыщажыхь и гъуэгухэр щIымахуэ лъэхъэнэм лэжьэн папщIэ нэгъабэ дыгъэгъазэм и кум къызэIуахауэ щытащ. Абыхэм къыщыжыхьыныр щаухынур мы мазэм и кIэрщ.
ЛыжэкIэ иджыпсту къыщажыхь метр 3847-рэ зи лъагагъ щIыпIэм щыIэ «Гара-Баши» станцым къыщегъэжьауэ. АбыкIэ сэбэп мэхъу иджыблагъэ къызэIуаха кIапсэ гъуэгущIэр.
«Бгы лыжэкIэ къажыхьын папщIэ къызэрагъэпэща инфраструктурэр сыт щыгъуи хуэдэу тэмэму мэлажьэ. Туристхэм къыщажыхь «Гара-Баши», «Мир» станцхэм я зэхуакум хуэзэ щIыпIэм. Жэщ щIагъуэ дэмыкIыу уэс къосри, ар зэрызэбгратхъу, зэраубэ техникэр зэпымыууэ лэжьэн хуей мэхъу», — жеIэ «Iуащхьэмахуэ» курорт» акционер зэгухьэныгъэм и генеральнэ директор Беккаев Хьисэ.
Курортым лыжэкIэ къыщажыхьын папщIэ къакIуэ туристхэм я бжыгъэм иджыри кIэрыхуакъым. 2016 гъэм и япэ мазищым къриубыдэу мыбы цIыху мини 150-м нэблагъэм зыщагъэпсэхуащ. Нэгъабэ и апхуэдэ зэманым елъытауэ ар процент 65-кIэ нэхъыбэ мэхъу.
«Кавказ Ищхъэрэм и курортхэр» акционер зэгухьэныгъэм
и пресс-IуэхущIапIэ.
